text:
MBAGE 12
Mo lingbi ti sara nyen si sewa ti mo aduti na ngia?
Ndoye ayeke kota ye so asara si asewa ayeke na ngia. aÉphésien 5:33
Ndia ti Nzapa ahunda ti tene koli asara mariage gi na wali oko.
Mbeni koli so andoye wali ti lo ayeke sara ye na lo na ngangu pëpe nga lo yeke duti nduru ti mä lo.
A lingbi wali asara kua maboko na maboko na koli ti lo.
A lingbi amolenge amä yanga ti babâ na mama ti ala.
Sara nzoni bê na zo nga duti be-ta-zo. Duti sioni zo pëpe. Bere mabe ti mo pëpe. aColossien 3:5, 8-10
Bible atene a lingbi koli andoye wali ti lo tongana tere ti lo wani nga a lingbi wali ane koli ti lo mingi.
Ti dö koli ti mo wala wali ti mo ti mariage na ti gue ti gi mbeni nde ayeke sioni. Ti sara mariage na wali use ayeke nga sioni.
Mbeti ti Nzapa afa na asewa ye so ala lingbi ti sara ti duti na ngia.
TI HINGA AMBENI TËNË
NZONI TËNË SO ALONDO NA NZAPA!
Sewa ti mo alingbi ti duti na ngia tongana nyen?
Jéhovah, Nzapa so ayeke na ngia, aye si asewa aduti na ngia. Bâ anzoni wango so Bible amû na akoli, awali, ababâ na amama nga na amolenge.


c: text/html

text:
Bible alingbi ti fa nyen na e?
A sigi na mbeti so ti mû maboko na mo ti hinga tënë so atene na ndö ti atënë nde nde, na tapande ndani so e yeke bâ pasi, nyen la ayeke si na zo na peko ti kuâ, tongana nyen la e lingbi ti duti na ngia na yâ ti sewa nga na ambeni tënë nde.
Nyen la Nzapa aleke na bê ti lo ti sara ndali ti e?
Peut-être mo hunda terê ti mo ndani so akpale ahon ndö ni laso. Bible atene so na yâ ti kete ngoi Nzapa ayeke zi akpale ti azo, na tapande pasi, kobela nga na kuâ.
CHAPITRE 1
Nzapa ayeke zo wa?
Mo bâ so Nzapa ayeke pensé na mo? Manda ye na ndö ti asarango ti Nzapa nga tongana nyen la mo lingbi ti ga kamarade ti Nzapa.
CHAPITRE 2
Bible: Mbeti so alondo na Nzapa
Bible alingbi ti mû maboko na mo tongana nyen ti hon ndö ti akpale ti mo? Ngbanga ti nyen la mo lingbi ti zia bê ti mo na aprophétie ti Bible?
CHAPITRE 3
Nyen la Nzapa aleke na bê ti lo ti sara ndali ti azo?
Gigi na yâ ti Fini dunia ayeke duti ande tongana nyen na ngoi so sese ayeke ga paradis?
CHAPITRE 4
Jésus Christ ayeke zo wa?
Gi ti hinga ndani so Jésus ayeke Messie so a mû zendo ti lo, ndo so lo londo dä nga ndani so lo yeke gï oko Molenge ti Jéhovah.
CHAPITRE 5
Ye so a futa ti zi azo: kota cadeau so Nzapa amû na e
Ye so a futa ti zi azo ayeke nyen? Tongana nyen la mo lingbi ti wara aye ti nzoni na lege ni?
CHAPITRE 6
Tongana e kui, e yeke gue na ndo wa?
Gi ti hinga tënë so Bible atene na ndö ti ndo so azo akui ague dä nga ndani so azo ayeke kui.
CHAPITRE 7
A yeke zingo ande akuâ
Mbeni zo so mo ye lo mingi akui? Lege ayeke dä ti kiri ti bâ ala? Manda ye so Bible afa na ndö ti zingongo ti akuâ.
CHAPITRE 8
Royaume ti Nzapa ayeke nyen?
Azo mingi ahinga sambela ti Babâ ti e so ayeke yayu. Tënë: “Zia Royaume ti mo aga” aye ti tene nyen?
CHAPITRE 9
A ga nduru ti futi dunia so awe?
Bâ tongana nyen la sarango ye ti azo ti dunia nga na bango ndo ti ala afa so e yeke na yâ ti ngoi so a yeke nduru na futingo ti dunia so, tongana ti so Bible afa kozoni.
CHAPITRE 10
Tâ tënë na ndö ti a-ange
Bible asara tënë ti a-ange nga na asioni yingo. Acréature ti yingo so ayeke dä biani? Ala lingbi ti mû maboko na e wala ti sara sioni na e?
CHAPITRE 11
Ngbanga ti nyen la pasi ayeke mingi tongaso?
Azo mingi apensé so Nzapa la asara si pasi ayeke na yâ ti dunia. Mo tene ti mo nyen? Manda ye so Nzapa atene na ndö ti ndani so azo ayeke bâ pasi.
CHAPITRE 12
Tongana nyen la mo lingbi ti ga kamarade ti Nzapa?
Lege ayeke dä ti duti na fini so anzere na Jéhovah. Biani, mo lingbi ti ga kamarade ti lo.
CHAPITRE 13
Bâ fini so Nzapa amû na e na nene ni
Nzapa abâ tukungo ngo, mungo mênë nga na fini ti anyama tongana nyen?
CHAPITRE 14
Sewa ti mo alingbi ti duti na ngia
Ndoye so Jésus afa ayeke mbeni tapande so akoli, awali, ababâ na amama nga na amolenge alingbi ti mû peko ni. Nyen la e manda na mbage ti lo?
CHAPITRE 15
Nzoni lege ti voro na Nzapa
Bâ aye omene so ayeke hinga na azo so ayeke voro Nzapa na lege ni.
CHAPITRE 16
Mû desizion ti voro Nzapa
Akpale wala mo lingbi ti tingbi na ni na ngoi so mo yeke fa tënë ti mabe ti mo na amba ti mo? Tongana nyen la mo lingbi ti sara ni sân ti son bê ti ala?
CHAPITRE 17
E yeke na pasa ti sambela Nzapa
Tongana mo sambela, Nzapa ayeke mä mo? Ti kiri tënë na hundango ndo so a lingbi mo hinga ye so Bible afa na ndö ti sambela.
CHAPITRE 18
A lingbi mbi mû fini ti mbi na Nzapa na mbi wara batême?
Aye wa la a lingbi mbeni zo asara ti wara batême? Bâ aye so batême aye ti tene na tongana nyen la a doit ti batize zo.
CHAPITRE 19
Ngbâ nduru na Jéhovah
Tongana nyen la e lingbi ti fa so e kiri singila na Nzapa ndali ti aye kue so lo sara?
Akete tënë
Nda ti atënë so asara kua na ni na yâ ti buku Bible alingbi ti fa nyen na e?

robotstxt: allowed

filter: keep


text:
BIA 115
Merci ndali ti kangango bê ti ku ti Nzapa
1. Ngangu Nzapa ti e Jéhovah,
mo ye lakue mbilimbili.
Me sioni amû sese kue;
ye so aga na e vundu.
Jéhovah, mo ne nengo pëpe,
me mo ga nduru ti zia ti ku.
(LI TI BIA)
Na beku e yeke ku mo
nga e mû merci lakue na mo.
2. Na mo Nzapa, ngu saki oko
ayeke gï lango oko.
Na tâ ngoi ni, Harmaguédon
ayeke si ti zi sioni.
Mo ke siokpari me mo ye si
zo ake sioni lege ti lo.
(LI TI BIA)
Na beku e yeke ku mo
nga e mû merci lakue na mo.
(Bâ nga Néh. 9:30; Luc 15:7; 2 Pi. 3:8, 9.)


text:
YE TI MANDA 19
Ngbâa be-ta-zo so ayeke sara ye na ndara ayeke zo wa?
Ngoi kete kozoni si lo kui, Jésus asara lisoro na adisciple ti lo, Pierre, Jacques, Jean na André, gï lo na ala osio. Lo fa na ala fä ti singo ti lo na alango ti nda ni. Na pekoni lo hunda na ala: “Zo wa mbilimbili si ayeke ngbâa be-ta-zo so ayeke sara ye na ndara? Lo so wa ti lo azia lo na ndö ti azo ti kua ti lo ti mû na ala kobe ti ala na ngoi ni so alingbi?” (Matthieu 24:3, 45, Marc 13:3, 4). Na yâ ti atënë ti lo, Jésus afa so teti so lo yeke “wa” ti ala, lo yeke mû ande kua na ala ti mû lakue kobe ti yingo na adisciple ti lo na alango ti nda ni. Azo ni so, so tongana a bungbi ala kue ala ga ngbâa ni, ayeke azo wa?
Ala yeke atâ disciple ti Jésus so Nzapa asoro ala ti gue na yayu. A bâ polele so “ngbâa” ni so ayeke Bebungbi ti aTémoin ti Jéhovah. A yeke lo la lo yeke mû kobe ti yingo na amba ti lo awakua ti Jéhovah na tâ ngoi ni. Gï na mbage ti ngbâa be-ta-zo so la si e lingbi ti wara lakue “kobe so alingbi na [e] na ngoi ni so alingbi”.—Luc 12:42.
Ala yeke bâ ndo na ndö ti azo ti da ti Nzapa (1 Timothée 3:15). Jésus amû kota kua na ngbâa ni ti bâ ndo na ndö ti kusala so mbage ti bungbi ti Jéhovah so ayeke na sese ge ayeke sara na ndö ti dunia mobimba. Kua ni ayeke ti bâ lege ti aye tongana nginza, ada ti bungbi nde nde, afiliale, ambeti na ambeni ye nde. Ala yeke bâ ndo na ndö ti kua ti fango tënë nga ala yeke fa ye na e na lege ti acongrégation ti e. Ni la, ti tene e wara ye so e bezoin ni na tâ ngoi ni, “ngbâa be-ta-zo so ayeke sara ye na ndara” ayeke kangbi kobe ti yingo na lege ti ambeti nga na lege ti aye so e yeke manda na ngoi ti abungbi nga na akota bungbi.
Ngbâa ni ayeke be-ta-zo na lege so lo yeke fa gï atënë so ayeke na yâ ti Bible nga na lege so lo yeke sara kua ti lo ti fango nzoni tënë. Lo sara ye na ndara ndali ti so lo yeke sara kusala nzoni mingi na aye so Christ azia na tïtî lo na ndö ti sese ge (Kusala 10:42). Jéhovah airi tënë nzoni na ndö ti kua ti ngbâa ni na sarango si aye ti lo awu, atâa na lege ti mitele wala na lege ti yingo.—Ésaïe 60:22; 65:13.
Jésus azia kua ti mungo kobe ti yingo na adisciple ti lo na tïtî zo wa?
Ngbanga ti nyen a tene ngbâa ni ayeke be-ta-zo nga lo sara ye na ndara?


text:
MBAGE 3
Lege ti leke na akpale
“Ala ndoye tere ngangu na popo ti ala, ngbanga ti so ndoye akanga ndo ti asiokpari mingi.”
Tongana mo na wali wala koli ti mo akomanse gigi ti ala ti amarié, akpale nde nde ayeke londo. Sarango ye ti ala nga pensé ti ala so ayeke nde nde alingbi ti duti na gunda ti akpale ni. A lingbi nga ti londo na mbeni ndo nde nga ndali ti ambeni ye so asi so ala ku tere ti ala na ni ape.
A yeke ngangu ape ti kpe ti leke akpale, me Bible awa e ti kpe ni ape (Matthieu 5:23, 24). Tongana mo sara ye alingbi na awango ti Bible, mo yeke wara anzoni ye so mo yeke na bezoin ni ti leke na akpale ti mo.
1 SARA TËNË NA NDO TI KPALE NI
YE SO BIBLE ATENE: “Ngoi . . . ti sara tënë” ayeke dä (Zo-ti-fa-tene 3:1, 7). Leke si ala mû ngoi ti sara tënë na ndo ti kpale ni. Fa polele na wali wala koli ti mo tënë ti bê ti mo na ndo ti tënë ni. Ala tene “tâ tënë” lakue na mba (aÉphésien 4:25). Même si ngonzo ayeke na bê ti mo ngangu, kpe ti dekongo. Tongana mo kiri tënë yeke, a yeke sara si lekengo tënë ni ague asi na papa ape.
Atâa tongana mango tere ayeke dä ape, ngbâ ti sara ye na nzoni bê. Nga ngbâ ti ye wali wala koli ti mo nga ti ne lo (aColossien 4:6). Gi ti leke tënë ni hio, nga ke pëpe ti sara tënë na mba ti mo.
YE SO MO LINGBI TI SARA:
Gi mbeni nzoni ngoi ti sara lisoro na ndo ti kpale ni so
Tongana a yeke tour ti mo ti mä mba ti mo, kpe ti fâ tënë na yanga ti lo. Tour ti ti mo ayeke si ande
2 MÄ LO NGA COMPRENDRE LO
YE SO BIBLE ATENE: “Zia ala duti na tâ yengo tere na popo ti ala. Na ndo ti tënë ti nengo mba na popo ti ala, zia ala duti azo so amû li ni kozo ti sara ni.” (aRomain 12:10). Fason so mo yeke mä na mba ti mo ayeke kota ye mingi. ‘Zia tere ti mo na place ti mba ti mo nga duti na tâ be-ti-molenge,’ na ngoi so mo yeke gi ti hinga ngbanga ti nyen wali wala koli ti mo ayeke na apensé tongaso (1 Pierre 3:8; Jacques 1:19). Na mango mba ti mo, zia pensé ti mo ahon na mbeni ndo nde ape. Tongana lege ayeke dä, zia kua so mo yeke sara ti dengi mê kue na lo, wala hunda ti tene ala sara tënë ni na mbeni ngoi nde. Tongana mo bâ wali wala koli ti mo tongana mbeni wato ape, a yeke sara si “bê ti mo ason hio hio ape”.
YE SO MO LINGBI TI SARA:
Ngbâ ti mä mba ti mo nzoni, même si tënë so mo yeke mä anzere na mo ape
Gi ti hinga ye so ayeke na peko ti tënë ti mba ti mo ni. Bâ sarango ye ti lo nga mä totongo ti go ti lo nzoni
3 SARA YE ALINGBI NA DESIZION SO ALA MÛ
YE SO BIBLE ATENE: “Na yâ kusala kue, futa ayeke dä, me tënë ti yanga senge asara si nzinga asara zo.” (aProverbe 14:23). Ti mä tere na ndo ti fason ti leke mbeni kpale ayeke nzoni, me alingbi kue ape. A yeke nzoni ala sara ye alingbi na desizion so ala mû ni. Ye so alingbi ti hunda ti tene ala sara kua ngangu nga ala sara effort. Me ye ti pekoni ayeke nzoni (aProverbe 10:4). Tongana ala sara kua maboko na maboko, ala yeke wara “futa” teti ngangu kua ti ala ni.
YE SO MO LINGBI TI SARA:
Ala mû desizion na ndo ti aye so zo oko oko adoit ti sara ti leke na kpale ni
Ngoi na ngoi, zia ala kiri abâ ye so ala sara awe


text:
CHAPITRE MIOMBE
Royaume ti Nzapa ayeke nyen?
Bible afa na e tënë wa na ndo ti Royaume ti Nzapa?
Royaume ti Nzapa ayeke sala ande nyen?
Lawa si Royaume ni ayeke sala na sese ye so bê ti Nzapa aye?
AZO mingi na ndo ti sese ahinga sambela ti “Babâ ti e so ayeke na yayu”. A yeke sambela so Jésus Christ lo mveni amû ni tongana mbeni tapande ti sambela teti adisciple ti lo. Atënë mingi ti manda ayeke na yâ ti sambela so, na tongana e bâ gi tënë na ndo ti akozo ye ota so lo hunda ti sambela ngbanga ni, a yeke mû ande maboko na mo ti manda ambeni ye nde so Bible afa biani.
2 Na tongo nda ti sambela so, Jésus atene na ala so ayeke mä lo: “A lingbi i sambela na lege so: Babâ ti e so ayeke na yayu, e ye iri ti Mo aga nzoni-kue. E ye royaume ti Mo aga. E ye ala sala na sese ye so bê ti Mo aye legeoko tongana ala sala na yayu.” (Matthieu 6:9-13). Aye ota so lo fa ge ti sambela ngbanga ni aye ti tene nyen?
3 E manda ye mingi awe na ndo ti iri ti Nzapa, Jéhovah. E manda nga ye kete na ndo ye so bê ti Nzapa aye: aye so lo sala awe teti azo na so lo yeke sala ande teti ala. Me Jésus atene nga na e ti sambela tongaso: “E ye royaume ti Mo aga.” Lo ye ti tene nyen ge? Royaume ti Nzapa ni ayeke nyen? Na lege wa gango ti Royaume so ayeke sala si iri ti Nzapa aga nzoni-kue? Nga, kamba wa ayeke na popo ti gango ti Royaume ni na salango ye so bê ti Nzapa aye?
ROYAUME TI NZAPA AYEKE NYEN?
4 Royaume ti Nzapa ayeke mbeni yanga-ti-komande wala ngorogbia so Jéhovah Nzapa si aleke gere ni; a yeke nga lo si asoro Gbia ni. Gbia ti Royaume ti Nzapa ni ayeke zo wa? A yeke Jésus Christ. Jésus so a zia lo Gbia ayeke kota ahon tanga ti amokonzi kue ti sese, na a hiri lo “Kota Gbia, Gbia ti agbia na Seigneur ti aseigneur”. (1 Timothée 6:15). Lo yeke na ngangu ti sala nzoni mingi na azo ahon mokonzi kue na sese. Atâa nzoni ti mokonzi ni ayeke tongana nyen, mbeni oko ti lingbi na Jésus ayeke pëpe.
5 Royaume ti Nzapa ayeke duti ande na ndo wa si lo komande? Biani, hunda gi tele ti mo: Jésus ayeke na ndo wa? Na hundango tongaso, mo yeke dabe ti mo so mo manda na yâ ti mbeni chapitre so ahon so a fâ lani Jésus na ndo ti keke ti pasi me na pekoni a zingo lo na kuâ. Kete na pekoni, lo gue na yayu (Kusala 2:33). Tongaso, a yeke kâ na yayu ni si Royaume ti Nzapa ayeke. Ndani la si Bible ahiri ni ‘royaume ti yayu.’ (2 Timothée 4:18). Atâa so Royaume ti Nzapa ayeke na yayu, lo yeke komande ande sese.—Apocalypse 11:15.
6 Aye wa asala si Jésus ayeke mbeni Gbia so ayeke nde mingi? Kozo ye ni ayeke so lo yeke kui ande lâ oko pëpe. Tongana a haka lo na agbia ti sese, Bible atene so “gi Lo oko ayeke na fini ti lakue lakue, Lo duti na lumière so zo alingbi si dä pëpe”. (1 Timothée 6:16). So aye ti tene so aye ti nzoni kue so Jésus asala ayeke ngbâ ande teti lakue. Nga, lo yeke sala ande aye mingi so biani ayeke sala nzoni na azo.
7 Bâ gi prophétie so; a yeke mbeni prophétie so aga tâ tënë na ndo ti Jésus: “Fade Yingo ti L’Eternel aduti na ndo Lo, yingo ti ndara na ti hingango nda ti ye, yingo ti wango tënë na ti ngangu, yingo ti hingango ye na ti kpengo mbito ti L’Eternel. Fade ngia ti Lo ayeke ti kpe mbito ti L’Eternel; fade Lo fâ ngbanga pëpe na lege ti ye so lê ti Lo abâ, na Lo leke tënë pëpe na lege ti tënë so mê ti Lo amä; me fade Lo fâ ngbanga ti awanzinga mbilimbili, na Lo leke tënë na lege ni teti azo ti tâ be-ti-molenge ti sese so.” (Esaïe 11:2-4). Atënë so afa so Jésus ayeke duti ande mbeni Gbia ti mbilimbili, so ayeke bâ mawa ti azo ti sese. Mo yeke na nzara ti wara mara ti Gbia tongaso pëpe?
8 Mbeni ye nde ayeke nga dä ti hinga na ndo ti Royaume ti Nzapa: Jésus ayeke komande ande gi lo oko pëpe. Ambeni zo nga ayeke komande na tele ti lo na yâ Royaume ni. Na tapande, bazengele Paul atene na Timothée: “Tongana e gbu ngangu, fade e komande legeoko na Lo nga.” (2 Timothée 2:12). Biani, Paul, Timothée na ambeni Chrétien be-ta-zo nga so Nzapa asoro ala ayeke duti na tele ti Jésus na yâ Royaume ni na yayu ti komande. Ala oke si ayeke wara matabisi so?
9 Tongana ti so chapitre 7 ti buku so afa ni kozo, a mû lani na bazengele Jean mbeni suma so na yâ ni lo bâ “Molenge Ti Ngasangbaga [Jésus Christ] aluti na Hoto ti Sion [dutingo ti lo ti Gbia na yayu], na azo [saki] ngbangbo oko na bale-osio na ndo ni [saki] osio ayeke na Lo, ala so a sala iri ti Lo na iri ti Babâ ti Lo na ndo lê ti ala.” Azo 144 000 so ayeke azo wa? Jean lo mveni akiri tënë na e: “Azo so ayeke ala so ague na peko ti Molenge Ti Ngasangbaga na ndo kue so Lo gue. A vo ala so na popo ti azo, si ala ga kozo hale teti Nzapa na teti Molenge Ti Ngasangbaga.” (Apocalypse 14:1, 4). Biani, ala yeke adisciple be-ta-zo ti Jésus Christ so a soro ala gi ti komande na yayu na tele ti lo. Tongana a zingo ala na kuâ ti wara fini na yayu, “fade ala yeke le-gbia na ndo ti azo ti sese” legeoko na Jésus (Apocalypse 5:10, Fini Mbuki, 2001). Ti londo na ngoi ti abazengele ti ga na ni, Nzapa amû ngoi ti soro aChrétien be-ta-zo ti tene na nda ni a wara azo 144 000.
10 Lege so a leke na ye ti tene Jésus na azo 144 000 akomande sese afa na gigi tâ ndoye. E tene tongaso teti kozoni kue Jésus ahinga ye so a hiri a tene dutingo zo na bango pasi. Paul atene so Jésus ayeke pëpe “[mbeni zo so alingbi pëpe ti bâ mawa ti awokongo ti e, NW ], me a tara Lo na ye kue legeoko tongana e, me Lo sala siokpari pëpe.” (aHébreu 4:15; 5:8). Use ni, ala so a soro ala nga ti komande na tele ti lo ahu pono ti aye ti ngangu, na ala gbu ngangu tongana azo. Na ndo ni, ala tiri na awokongo so a dü ala na ni, na ala hon na yâ ti amara ti kobela nde nde. Biani, ala yeke hinga ande akpale ti azo nzoni.
ROYAUME TI NZAPA AYEKE SALA ANDE NYEN?
11 Tongana Jésus atene lani so a lingbi adisciple ti lo asambela ti tene Royaume ti Nzapa aga, lo tene nga so a lingbi ala sambela ti tene a sala “na sese” ye so bê ti Nzapa aye. Nzapa ayeke na yayu, na a-ange be-ta-zo ayeke sala lakue ye so bê ti lo aye kâ. Ye oko, na yâ ti chapitre 3 ti buku so, e manda so mbeni ange so aga sioni azia lani ti sala ye so bê ti Nzapa aye, na lo pusu Adam na Eve ti sala siokpari. Na chapitre 10, fade e yeke manda ye mingi na ndo ti aye so Bible afa na ndo ti sioni ange so e hinga lo na iri ti Satan Zabolo. A zia lege lani na Satan nga na a-ange so asoro ti mû peko ti lo, so a hiri ala ayingo sioni, ti ngbâ na yayu teti mbeni ngoi. Ye so afa so na yayu lani, a yeke a-ange kue pëpe so ayeke kâ si ayeke sala ye so bê ti Nzapa aye. Me aye ayeke gue ti gbian na ngoi so Royaume ti Nzapa ato nda ti komandema ti lo. Fini Gbia ni, Jésus Christ, aleke lani ti sala bira na Satan.—Apocalypse 12:7-9.
12 Atënë ti prophétie ti Apocalypse so afa ye so ayeke si na pekoni: “Na mbi mä mbeni yanga so asala tënë ngangu na yayu, a tene, Fadeso salut, na ngangu, na royaume ti Nzapa ti e, na ngangu ti komande ti Christ ti Lo asi awe; teti a bi [Satan] zo so aklame aita ti e na sese awe, lo so aklame ala na gbele Nzapa lâ na bï.” (Apocalypse 12:10). Mo bâ akota ye use so asi, na so a fa pekoni na yâ ti versê so? Kozo ye ni ayeke so Royaume ti Nzapa so Jésus Christ aga Gbia ni ato nda ti komande. Use ni ayeke so a bi Satan na sese.
13 Aye wa asi na peko ti aye use so? Na ndo ti ye so asi na yayu kâ, e diko: “Tongaso i sala ngia, O ayayu, na i so i duti na yâ ni!” (Apocalypse 12:12). Biani, a-ange be-ta-zo ti yayu awara ngia ngbanga ti so tombango Satan na ayingo sioni ti lo asala si gi acréature ti yingo so ayeke be-ta-zo na Jéhovah Nzapa si angbâ na yayu. A zi lege na tâ siriri nga na mango tele kue ti duti kâ. A yeke sala fadeso na yayu ye so bê ti Nzapa aye.
14 Me ti sese, fadeso a yeke tongana nyen? Bible atene: “Vundu aga na sese na kota ngu ti ingo! Teti zabolo azu na sese na i na ngonzo mingi, teti lo hinga lâ ti lo angbâ mingi pëpe.” (Apocalypse 12:12). Satan ayeke na ngonzo teti so a tomba lo na yayu na ngoi ti lo angbâ mingi pëpe. Na kota ngonzo, lo ga na “vundu” na ndo ti sese. Fade e yeke manda tënë mingi na ndo ti “vundu” so na yâ chapitre ti peko. Me na batango ye so na li, e lingbi ti hunda tele ti e: Tongana nyen Royaume ni alingbi ti sala na sese ye so bê ti Nzapa aye?
15 Biani, dabe mo na ye so Nzapa aye ti sala teti sese. Mo manda tënë na ndo ni awe na chapitre 3. Na Eden, Nzapa afa lani so ye so lo ye ayeke ti tene sese ti e so aga mbeni paradis, so azo so alango dä ayeke mbilimbili na ayeke kui pëpe. Satan apusu lani Adam na Eve ti sala siokpari, na ye so asala si ye so Nzapa aleke ti sala teti sese aga tâ tënë pëpe na ngoi ni kâ. Me ye so achangé ye oko pëpe na yâ ye so Nzapa aleke ti sala. Jéhovah aleke lakue ti tene mbeni lâ, “sese ni aga ye ti héritier ti azo ti mbilimbili, na…ala duti dä lakue.” (Psaume 37:29). Na a yeke ye so Royaume ti Nzapa ayeke sala ande. Na lege wa?
16 Bâ tënë ti prophétie so a wara na Daniel 2:44. Versê ni atene: “Na lâ ti agbia so, fade Nzapa ti yayu ayä royaume so afuti lâ oko pëpe, na Lo zia royaume ni na tïtî ambeni zo nde pëpe; me fade royaume so afâ mbeni royaume so kue ndulu ndulu, na a sala si royaume nde nde so kue awe; na fade royaume so angbâ lakue lakue.” Ye so afa nyen na e na ndo ti Royaume ti Nzapa?
17 Kozoni kue, a fa na e so a yeke zia ande gere ti Royaume ti Nzapa “na lâ ti agbia so,” wala na ngoi so ambeni royaume nde ayeke ngbâ na kusala. Use ni, a fa na e so fade Royaume ni ayeke ngbâ teti lakue. A yeke hon lo na ngangu pëpe, na mbeni ngorogbia nde ayeke mû place ti lo pëpe. Ota ni, e manda so fade bira ayeke sungba na popo ti Royaume ti Nzapa na aroyaume ti sese so. Fade Royaume ti Nzapa ayeke hon ala na ngangu. Na nda ni, lo yeke duti ande gi oko ngorogbia ti komande na ndo ti azo. Na lâ ni kâ, fade azo ayeke wara ngia na gbe ti yanga-ti-komande so komandema ni ahon ti atanga ni kue so ala hinga na yâ fini ti ala.
18 Bible ayeke na atënë mingi ti tene na ndo ti ndangba bira so ayeke sungba na popo ti Royaume ti Nzapa na ayanga-ti-komande ti sese so. Na tapande, lo fa na e so na ngoi so nda ni ayeke pusu ndulu, ayingo sioni na lege ti amvene ayeke handa “agbia ti sese kue”. Ngbanga ti nyen? “Ti bungbi ala [agbia ni] teti bira ti kota lâ ti Nzapa, Lo Ti Ngangu Ahon Kue.” Fade a yeke bungbi agbia so “na ndo so ala di iri ni na yanga ti Hébreu, Harmaguédon.” (Apocalypse 16:14, 16). Ndali ti atënë so a wara na yâ ti aversê use so, a hiri ndangba bira so ayeke sungba na popo ti angorogbia ti azo na Royaume ti Nzapa bira ti Harmaguédon.
19 Royaume ti Nzapa ayeke sala ande nyen na lege ti bira ti Harmaguédon? Kiri mo dabe mo na ye so Nzapa aleke ti sala teti sese. Jéhovah Nzapa aleke lani ti tene sese ni asi na azo ti nzoni, so ayeke mbilimbili-kue na so ayeke sala na lo na yâ Paradis. Me nyen la akanga lege na ye so ti ga tâ tënë laso? Kozoni kue, e yeke awasiokpari, e yeke tï kobela na e yeke kui. Ye oko, na chapitre 5, e manda so Jésus akui lani teti e si e lingbi ngbâ na fini teti lakue lakue. Peut-être mo dabe mo na atënë so a sû na yâ ti Évangile ti Jean: “Nzapa andoye sese so tongaso, Lo mû Molenge ti Lo ngengele oko, si zo so amä na bê na Lo alingbi kui pëpe, me lo yeke na fini ti lakue lakue.”—Jean 3:16.
20 Mbeni kpale ni nde ayeke so azo mingi ayeke sala aye ti sioni. Ala yeke tene mvene, ala yeke sala ye na handa na ala yeke sala pitan. Ala ye pëpe ti sala ye so bê ti Nzapa aye. Na lâ ti bira ti Nzapa so a hiri ni Harmaguédon, fade a yeke futi azo so ayeke sala sioni (Psaume 37:10). Me mbeni ye ni nde so asala si na sese a yeke sala pëpe ye so bê ti Nzapa aye ayeke ngbanga ti so angorogbia ayeke wa azo pëpe ti sala ni. Angorogbia mingi, ngangu atia ala, ala yeke sioni wala tambela ti azo ti yâ ni ayeke kirikiri. Tongaso, Bible atene polele: “Zo akomande mbeni zo, na a sala sioni na lo.”—Zo-ti-fa-tene 8:9.
21 Na peko ti Harmaguédon, gi ngorogbia oko, so ti tene Royaume ti Nzapa, si ayeke komande na ndo ti azo. Royaume so ayeke sala ande na sese ye so bê ti Nzapa aye, na fade a yeke ga na aye ti nzoni na azo. Na tapande, a yeke futi ande Satan na ayingo sioni ti lo (Apocalypse 20:1-3). Na lege ti ngangu ti sandaga ti Jésus, fade azo ti mbilimbili ayeke tï ande kobela mbeni pëpe na ayeke kui mbeni pëpe. Na gbe ti komandema ti Royaume ni, ala yeke wara lege ande ti ngbâ na fini teti lakue lakue (Apocalypse 22:1-3). Fade a yeke sala si sese aga paradis. Na lege so, fade Royaume ti Nzapa ayeke sala na sese ye so bê ti Nzapa aye, na lo yeke sala si iri ti Nzapa aga nzoni-kue. So aye ti tene nyen? A ye ti tene so na nda ni, na gbe ti Royaume ti Nzapa, zo kue ayeke gonda iri ti Jéhovah.
LAWA SI ROYAUME TI NZAPA AYEKE SALA NA SESE YE SO BÊ TI NZAPA AYE?
22 Tongana Jésus atene na adisciple ti lo ti sambela ti tene ‘Royaume ti Nzapa aga’, a yeke polele so Royaume ni ade aga pëpe na ngoi ni kâ. Royaume ni aga lani na ngoi so Jésus ama na yayu? Oko pëpe, ngbanga ti so Pierre na Paul atene so na peko ti londongo ti Jésus na popo ti akuâ, prophétie ti Psaume 110:1 aga tâ tënë na ndo ti lo: “L’Eternel atene na Seigneur ti mbi, Mo duti na koti ti Mbi, juska Mbi sala si awato ti Mo aga mbata ti gere ti Mo.” (Kusala 2:32-35; aHébreu 10:12, 13). Mbeni ngoi ayeke hon kozoni si Royaume ni aga.
23 Ngoi ni ayeke hunzi lawa? A sala fadeso ngu 100 na ndo ni awe, ambeni zo so amanda Bible na bê ti ala kue adiko lani so ngoi ni ayeke hunzi na ngu 1914. (Na ndo ngu so, bâ mbage Ambeni tënë ti bâ na ndo ni.) Aye so asi na ndo ti sese na ngu 1914 nga na pekoni afa so biani awamandango Bible so adiko ye ti ala ni na lege ni. Gango tâ tënë ti aprophétie ti Bible afa so na ngu 1914, Christ aga Gbia na Royaume ti Nzapa ato nda ti komande na yayu. Tongaso, e yeke na yâ “lâ ti [Satan so] angbâ mingi pëpe.” (Apocalypse 12:12; Psaume 110:2). E lingbi nga ti tene na kite pëpe so, na yâ ngoi kete, fade Royaume ti Nzapa ayeke sala na sese ye so bê ti Nzapa aye. Mo bâ ti mo pendere tënë so tongana nyen? Mo mä na bê so a yeke ga ande tâ tënë? Fade chapitre ti peko ayeke mû maboko na mo ti bâ so Bible afa aye so biani.
YE SO BIBLE AFA
- Royaume ti Nzapa ayeke mbeni ngorogbia na yayu so Jésus Christ si ayeke Gbia ni, na a soro na sese ge azo 144 000 ti gue kâ ti duti agbia na tele ti lo.—Apocalypse 14:1, 4.
- Royaume ni ato nda ti komande na yayu na ngu 1914, na ti londo na lâ ni so, a tomba Satan na sese.—Apocalypse 12:9.
- Na yâ ngoi kete, fade Royaume ti Nzapa ayeke futi ayanga-ti-komande ti azo, na fade sese ayeke ga paradis.—Apocalypse 16:14, 16.
Ahundango tënë
1. Sambela wa so azo mingi ahinga ni e yeke bâ tënë na ndo ni fadeso?
2. Fa akozo ye ota so Jésus afa na adisciple ti lo ti sambela ngbanga ni.
3. Ye wa a lingbi e hinga na ndo ti Royaume ti Nzapa?
4. Royaume ti Nzapa ayeke nyen? Zo wa ayeke Gbia ni?
5. Royaume ti Nzapa ayeke duti na ndo wa si lo komande? Lo yeke komande nyen?
6, 7. Aye wa asala si Jésus ayeke mbeni Gbia so ayeke nde mingi?
8. Azo wa ayeke duti na tele ti Jésus ti komande?
9. Azo oke ayeke komande na tele ti Jésus? Lawa si Nzapa ato nda ni ti soro ala?
10. Ngbanga ti nyen ye so a leke ti tene Jésus na azo 144 000 akomande na ndo ti azo afa na gigi tâ ndoye?
11. Ngbanga ti nyen Jésus ahunda lani na adisciple ti lo ti sambela ti tene Nzapa asala ye so bê ti lo aye?
12. Akota ye use wa so asi versê ti Apocalypse 12:10 asala tënë ni?
13. Ye nyen asi na pekoni so a tomba Satan na yayu?
14. Ye nyen asi teti so a bi Satan na sese?
15. Ye wa Nzapa aleke ti sala teti sese?
16, 17. Daniel 2:44 atene nyen na e na ndo ti Royaume ti Nzapa?
18. Iri ti ndangba bira so ayeke sungba na popo ti Royaume ti Nzapa na angorogbia ti sese so ayeke nyen?
19, 20. Aye wa asala si a yeke sala pëpe fade fadeso na sese ye so bê ti Nzapa aye?
21. Na lege wa Royaume ni ayeke sala na sese ye so bê ti Nzapa aye?
22. E hinga tongana nyen so Royaume ti Nzapa aga lani pëpe na ngoi so Jésus ayeke na sese wala fade fade na pekoni so lo kiri na yayu?
23. (a) Lawa si Royaume ti Nzapa ato nda ti komande? (b) E yeke bâ ande tënë wa na chapitre ti peko?
TI HINGA AMBENI TËNË
KAPA TI MANDANGO BIBLE
Ndani nyen ti manda Bible?
Bible ayeke mû maboko laso na azo kutu na kutu na yâ ti dunia kue ti wara akiringo tënë na angangu tënë so ala yeke hunda na yâ ti gigi ti ala. Mo nga kue mo ye ti duti na popo ti ala?


text:
BIA 94
Singila ndali ti Mbeti ti Nzapa
1. E ye ti fa na mo, Babâ Jéhovah,
singila ti e teti Mbeti ti mo.
A londo tâ gï na mo. A mû tâ liberté
na lumière ni aza ti zi lê ti e.
2. Ngangu ti mbeti ni agbu bê mingi,
même a fa na gigi gbe ti bê ti zo.
Mbela na andia ti mo ayeke tâ nzoni.
A aidé e lakue ti mû desizion.
3. Ye so e wara dä andu bê mingi.
Aprophète ayeke zo tongana e.
E ye si mo aidé e si e ngbâ ti mä mo.
Singila Jéhovah ndali ti ye so.
(Bâ nga Ps. 19:9; 119:16, 162; 2 Tim. 3:16; Jacq. 5:17; 2 Pi. 1:21.)


text:
-
-
-
11 Lo tene: “Aye so gbia so akomande ala ayeke na droit ti hunda na ala ayeke so:+ Lo yeke mû amolenge ti ala ti koli,+ lo zia ala na ndö ti apuse ti mbarata ti lo+ nga lo yeke sara si ala ga azo ti kpengo na ambarata ti lo;+ ambeni ayeke mû loro na devant ti apuse ti mbarata ti lo. 12 Lo yeke zia ambeni ti komande azo ti lo 1 000+ nga ambeni ti komande azo 50.+ Ambeni ayeke fâ yaka ti lo,+ ambeni ayeke ko alê ti kobe ti lo+ nga ambeni ayeke leke aye ti bira ti lo na aye ti terê ti apuse ti mbarata ti lo.+ 13 Lo yeke mû amolenge ti ala ti wali ti ga azo ti sarango mafuta so afun pendere,* azo ti tongo kobe nga azo ti zongo mapa.+ 14 Lo yeke mû tâ pendere sese ti ala, ayaka ti vigne ti ala nga ayaka ti olive ti ala,+ lo mû na azo ti kua ti lo. 15 Lo yeke mû mbeni mbage* ti lê ti kobe ti yaka ti ala nga ti ayaka ti vigne ti ala, lo yeke mû ni na akota zo ti yangbo ti lo nga na azo ti kua ti lo. 16 Lo yeke mû azo ti kua ti ala ti koli na ti wali ti sara kua na lo, nga lo yeke mû anzoni bagara ti ala na akororo ti ala ti sara na kua ti lo.+ 17 Lo yeke mû mbeni mbage* ti ataba na angasa ti ala,+ na ala yeke ga azo ti kua ti lo. 18 Ngoi ayeke ga so ala yeke dema ngangu ndali ti gbia so ala wani asoro lo,+ me Jéhovah ayeke kiri tënë na ala na ngoi ni so pëpe.”
-

seg_langs: unk unk unk sag_Latn unk


text:
B12-B
Ndangba yenga ti Jésus na sese (Use mbage ni)
12 Nisan
LINGO TI LÂ (Lango oko ti aJuif akomanse na lakui ahunzi na lakui)
SIGINGO TI LÂ
Lo na adisciple ti lo
Judas agi lege ti kä Jésus
LINGO TI LÂ
13 Nisan
SIGINGO TI LÂ
LINGO TI LÂ
Pierre na Jean aleke aye ndali ti Pâque
Jésus na ambeni bazengele asi na lakui
LINGO TI LÂ
14 Nisan
SIGINGO TI LÂ
Lo te Pâque na abazengele
Lo sukula gere ti abazengele
Lo tene na Judas ti sigi
Lo zia gere ti Kobe ti Seigneur na sese
A kä lo nga a gbu lo na yaka ti Gethsémané
Abazengele akpe
Sanhédrin adë ngbanga na li ti lo na da ti Caïphe
Pierre abere Jésus
SIGINGO TI LÂ
A kiri a gue na lo na devant ti Sanhédrin
A gue na lo na Pilate, na pekoni na Hérode, na a kiri na lo na Pilate
A dë ngbanga ti kuâ na li ti lo na a fâ lo na Golgotha
Nduru na 3:00 ti peko ti midi lo kui
A zi kuâ ti lo na a lu ni
15 Nisan (Sabbat)
LINGO TI LÂ
SIGINGO TI LÂ
Pilate ayeda ti tene a zia aturugu na yanga ti dû ti kuâ ti Jésus
16 Nisan
LINGO TI LÂ
A vo ambeni épice ndali ti lungo na kuâ ni
SIGINGO TI LÂ
A zingo lo na kuâ
Lo si na adisciple
LINGO TI LÂ


text:
AMBENI TËNË TI BÂ NA NDO NI
Archange Michel ayeke zo wa?
BIBLE asala tënë mingi pëpe ti créature ti yingo so iri ti lo ayeke Michel. Me na ando so asala tënë ti lo dä, a fa lo na salango mbeni kusala. Na yâ ti mbeti ti Daniel, a fa lo na tiringo ni na a-ange ti sioni; na yâ mbeti ti Jude, a fa lo na dengo gaba na Satan; na yâ mbeti ti Apocalypse, a fa lo na salango bira na Zabolo na ayingo sioni ti lo. Na tiringo ni tongaso na awato ti Nzapa nga teti komandema ti Jéhovah, Michel asala ye alingbi na nda ti iri ti lo so ayeke “Zo wa alingbi na Nzapa?” Ye so apusu e ti hunda tele ti e: Michel ni ayeke zo wa?
Ngoi na ngoi, ambeni zo ayeke ka na a-iri use wala ahon so. Na tapande, a hinga nga Jacob na iri ti Israël. Nga, bazengele Pierre ayeke na mbeni iri nde so ayeke Simon (Genèse 49:1, 2; Matthieu 10:2). Michel nga ayeke tongaso; Bible afa so a yeke mbeni iri so Jésus Christ ayeke na ni kozoni si lo ga na sese nga na pekoni so lo kiri na yayu. Zia e bâ ambeni nda ti tënë na yâ ti Bible so apusu e ti tene tongaso.
Archange. Mbeti ti Nzapa ahiri Michel “archange”. (Jude 9). A ye ti tene “ange mokonzi”. Na yâ ti Bible, a sala tënë lâ oko pëpe ti “a-archange” me a tene gi “archange” awe. So aye ti fa so gi ange oko la ayeke archange ni. Na ndo ni, Bible afa Jésus tongana mbeni archange. Kozo mbeti ti aThessalonicien 4:16 asala tënë ti Seigneur Jésus Christ so a zingo lo na kuâ, na a tene tongaso na ndo ti lo: “Fade Seigneur mveni alondo na yayu azu na kongo, na yanga ti archange.” Na ndo so, a fa go ti Jésus tongana go ti mbeni archange. Versê ni aye ti fa so Jésus ni mveni la ayeke archange Michel.
Mokonzi ti aturugu. Bible atene so ‘Michel na a-ange ti lo atiri bira na kota ngbo na a-ange ti lo.’ (Apocalypse 12:7). Tongaso, Michel ayeke Mokonzi na ndo ti a-ange ti Nzapa so ayeke tongana aturugu. Mbeti ti Apocalypse afa nga Jésus tongana Mokonzi na ndo ti a-ange ti Nzapa mingi so ayeke tongana aturugu (Apocalypse 19:14-16). Nga, bazengele Paul asala tënë mbilimbili ti “Seigneur Jésus” na “a-ange ti ngangu ti Lo”. (2 aThessalonicien 1:7). E bâ na nda ni so Bible asala tënë ti Michel na “a-ange ti lo” nga ti Jésus na “a-ange ti Lo”. (Matthieu 13:41; 16:27; 24:31; 1 Pierre 3:22). Teti so na yâ Mbeti ti Nzapa, a tene lâ oko pëpe so yâ ti a-ange ti Nzapa na yayu akangbi use, ambeni na gbe ti komandema ti Michel na ambeni na gbe ti komandema ti Jésus, a yeke na lege ni ti tene so Michel ayeke tâ gi lo Jésus Christ tongana lo yeke na yayu.*
* Ti wara ambeni tënë mingi na ndo ni so afa so Michel ayeke gi mbeni iri nde so a mû na Molenge ti Nzapa, bâ buku Étude perspicace des Écritures, Volume 2, lembeti 280-281. A yeke aTémoin ti Jéhovah si asigigi na buku so.


text: 8 Ndara ayeke dekongo ape?nga kode ti bango yâ ti aye nzoni ayeke dekongo ape?+2 Lo luti na ndö ti ye na nduzu+ na terê ti lege,lo luti na croisement.3 Lo luti na terê ti ayanga ti gbagba so zo ayeke hon dä ti lï na yâ ti gbata ni;na terê ti ayanga ti gbagba ni,lo yeke dekongo,+ lo tene:4 “Azo, ala la mbi yeke iri ala so,mbi yeke sara tënë na kota go na azo kue.*5 Ala azo so ahinga ndo mingi pëpe so, ala gi ti tene lê ti ala ahan;+ala azo ti buba, ala gi ti duti na bê so ayeke na ndara.*6 Ala mä mbi si, ndali ti so tënë so mbi yeke tene ayeke kota tënë mingi,atënë so asigi na yanga ti mbi ayeke na lege ni.7 Mbi yeke tene tâ tënë yeke;sioni tënë apeut ti sigi na yanga ti mbi pëpe.8 Atënë ti yanga ti mbi kue ayeke mbilimbili.Mbeni ayeke kirikiri wala aba bango pëpe.9 Atënë ti mbi kue ayeke na lege ni na lê ti azo so ahinga ti bâ yâ ti aye nzoni,nga a yeke mbilimbili na lê ti azo so ahinga ye.10 Ala soro ti tene mbi fa lege na ala ahon ti soro argent,ala soro hingango ye ahon ti soro lor ti nzoni ni,+11 ndali ti so ndara ayeke nzoni ahon acorail;*tanga ti aye kue so zo asara nzara ni alingbi na ni pëpe.12 Mbi ndara, mbi na hango lê e duti ndo oko;mbi hinga ye nga mbi hinga ti gbu li nzoni.+13 Ti kpe mbeto ti Jéhovah aye ti tene ti ke ye ti sioni.+Fandara, pikango kate, sarango sioni ye+ nga na asioni tënë, mbi ke ni.+14 Mbi yeke na nzoni wango nga na ndara ti sara ye ti nzoni;+mbi hinga ndo+ nga mbi yeke na ngangu.+15 Grâce na mbi, agbia angbâ ti komande,na akota zo ti kodro asigi na ambela so ayeke mbilimbili.+16 Grâce na mbi, amokonzi angbâ ti komande,na akota zo ayeke fâ ngbanga na lege ni.17 Mbi ye azo so aye mbi,na azo so agi mbi ayeke wara mbi.+18 Mbi yeke na mosoro na gloire,mosoro so ayeke ngbâ lakue* nga na mbilimbili.19 Lengo ti mbi ayeke nzoni ahon lor, même lor ti nzoni ni,nga aye so mbi mû na mo ayeke nzoni ahon argent ti nzoni ni.+20 Mbi tambela na ndö ti lege ti mbilimbili,na milieu ti alege ti fango ngbanga ti mbilimbili;21 mbi mû nzoni héritage na azo so aye mbi;mbi sara si agogoro ti ala asi.22 Jéhovah asara mbi tongana tongo nda ti lege ti lo;+kozo ye na popo ti aye kue so lo sara ândö giriri.+23 Ngbene ye ândö giriri, a zia mbi na ndo ti mbi,+ngbene ye na tongo nda ni, kozo si a sara sese.+24 Na ngoi so angu so alï mingi ayeke dä pëpe,+ mbi bâ gigi awe,*na ngoi ni so a yeke wara pëpe alï ti ngu so ngu asi yâ ni si ayeke tuku tukungo.25 Kozoni si a zia ahoto na place ti ala,kozoni si a sara akete hoto, mbi bâ gigi awe,26 na ngoi ni so, ade lo sara sese, benyamanga même sese agbu terê na mbeni sese pëpe.27 Na ngoi so lo leke lani yayu,+ mbi yeke dä;na ngoi so lo fa ndo so mo bâ mo tene lê ti ngu na lê ti nduzu atingbi terê dä,*+28 na ngoi so lo zia ambinda na lê ti nduzuna ngoi so lo sara si ali ti angu so alï mingi abâ gigi,29 na ngoi so lo sigi na mbeni mbela ndali ti ngu-ingoti tene ngu-ingo ni ahon pëpe ndo so lo fa ni,+na ngoi so lo zia gere ti sese,30 na ngoi ni so, mbi duti na terê ti lo tongana mbeni wakode-kua.+Lâ na lâ, mbi la lo ye mbi mingi,+mbi yeke na ngia na gbele lo lakue;+31 Mbi yeke na ngia ndali ti sese so lo sara ti tene azo aduti dä,nga amolenge ti azo* la mbi ye ala mingi.32 Tongaso, amolenge ti mbi, ala mä mbi,ndali ti so ngia ayeke na azo so abata alege ti mbi.33 Ala yeda na lege so mbi fa+ na ala si ala ga azo ti ndaranga ala bâ ni tongana senge ye lâ oko pëpe.34 Ngia ayeke na zo so ayeke mä mbina lege so, lâ na lâ, lo yeke ga hio na* yanga-da ti mbinga lo yeke luti na terê ti yanga-da ti mbi ti ku,35 ndali ti so zo so awara mbi ayeke wara ande fini,+nga lo yeke nzere na lê ti Jéhovah.36 Me zo so asara sanka ti mbi asara sioni na terê ti lo* wani;azo so ake mbi aye kuâ.”+


text:
HUNDA 3
Azo wa la asû na mbeti atënë ti Bible?
“Moïse asara atënë ti Jéhovah so kue na mbeti.”
“Daniel abâ li ti lo nga lo bâ avision na ngoi so lo yeke lango na ndö ti gbogbo ti lo. Na pekoni lo sû peko ti bango li ni na mbeti. Lo sû peko ti aye ni kue na mbeti.”
“Na ngoi so ala yamba tënë ti Nzapa so e fa lani na ala, ala yamba ni tongana tënë so alondo na azo pëpe, me tongana tënë ti Nzapa, na a yeke tënë ti lo biani.”
“Atënë kue ti yâ ti Mbeti ti Nzapa, a sû ni na gbe ti yingo ti Nzapa, na a yeke nzoni ti fa na ye na zo”
“Aprophétie aga lâ oko pëpe na lege ti ye so bê ti zo aye, me azo asara tënë ti ye so alondo na Nzapa tongana yingo vulu afa lege ni na ala.”


text:
Dimanche 1 octobre
Ala so lo diko ala tongana azo ti mbilimbili ayeke ala so lo mû nga gloire na ala.
Jéhovah akomanse ti soro azo ti gue na yayu na peko ti so lo zingo Jésus na kuâ. Na yâ ti congrégation ti akozo Chrétien peut-être aita ni kue ayeke lani azo so a soro ala ti gue na yayu. Ti londo na ngoi ti akozo Chrétien ti si na ngoi so alango ti nda ni akomanse, mingi ti azo so atene ala yeke adisciple ti Christ ayeke lani aChrétien ti wataka; Jésus ahaka ala na “asioni pere”. Atâa so kue, Jéhovah angbâ ti soro ambeni zo ti ngoi ni so, so ayeke lani be-ta-zo na ala fa biani so ala yeke “ablé” so Jésus asara tënë ni (Mat. 13:
Lundi 2 octobre
Pardon, mû Isaac, molenge ti mo ti koli, oko molenge ti mo so mo ye lo mingi, na mo gue na sese ti Moriah; kâ, mû lo na sandaga so a zö ni agbi kue na ndö ti mbeni oko ti ahoto so mbi yeke fa na mo.
Nzapa ahunda na e mara ti ye tongaso laso ape. Me lo hunda na e ti mä yanga ti lo même tongana a yeke ngangu na e ti sara ye alingbi na acommandement ti lo wala e hinga pëpe ndani so lo mû acommandement ni. Mo dabe ti mo na mbeni ye so Nzapa ahunda na mo ti sara so mo bâ so ayeke ngangu na mo ti sara ni? Ti ambeni, a yeke peut-être kua ti fango tënë. Peut-être kamene asara ala mingi na ala bâ so a yeke ngangu na ala ti fa tënë na azo so ala hinga ala ape. Ti ambeni, a yeke ngangu na ala ti sara ye nde na ti so azo ayeke sara peut-être na ekole wala na place ti kua ti ala (Ex. 23:2; 1 aThes. 2:2). Tongana a hunda na mo ti sara mbeni ye so ayeke ngangu, gbu li ti mo na ndo ti pendere tapande ti Abraham, so lo yeke lani na mabe nga lo sara ye na mbeto pëpe. Tongana e gbu li na ndo ti tapande ti mabe ti akoli na awali so ayeke be-ta-zo, a yeke pusu e ti sara ye tongana ala nga e yeke ga nduru mingi na Kamarade ti e Jéhovah.
Mardi 3 octobre
Saül atene na molenge ti lo Jonathan nga na azo ti kua ti lo kue so lo ye ti tene a fâ David.
Ndali ti so Saül aleke na bê ti lo ti fâ David, Jonathan ahinga mbilimbili pëpe zo so a lingbi lo ngbâ be-ta-zo na lo. Atâa so Jonathan ate mbele na David, a lingbi lo mä nga yanga ti babâ ti lo. Me lo hinga lani so Nzapa ayeke na David me na Saül ape. Tongaso, lo soro ti duti be-ta-zo na David. Lo wa David ti honde tere ti lo nga lo sara nzoni tënë ti David na Saül (1 Sam. 19:


text:
36: Molenge ti bagara ti lor
NYEN la asi nyen! Nyen la azo ni ayeke sara so? Ala yeke voro mbeni molenge ti bagara! Ala sara tongaso ngbanga ti nyen?
Tongana Moïse aninga kâ na li ti hoto, azo ti Israël atene: ‘E hinga ye so asi na Moïse kâ pëpe. Tongaso, zia e sara mbeni nzapa ti sigigi na e na sese so.’
Aaron, ita ti Moïse, atene: ‘Nzoni ma! Ala zi aye ti mê ti ala ti lor, na ala ga na ni na mbi.’ Tongana azo ni aga na aye ni so na lo, Aaron azia ni na lê ti wâ si a ga ngu na lo leke mbeni molenge ti bagara ti lor na ni. Azo ni atene: ‘So ayeke Nzapa ti e so asigigi na e na sese ti Egypte!’ Na pekoni, azo ti Israël asara kota matanga, na ala voro molenge ti bagara ti lor so.
Tongana Jéhovah abâ ye so, ngonzo agbu lo ngangu. Lo tene na Moïse: ‘Gue na gbe ni kâ hio. Azo ayeke sara ye ti sioni mingi. Ala girisa andia ti mbi awe na ala kuku na gbe ti mbeni molenge ti bagara ti lor.’
Moïse akiri hio na gbe ti hoto ni. Tongana lo ga nduru na ndo so azo ni ayeke dä, lo bâ ala yeke he bia na ala yeke dodo na tere ti molenge ti bagara ti lor! Ngonzo asara Moïse ngangu na lo bi na sese atênë use so andia ayeke na ndo ni si yâ ni afâ kete kete. Na pekoni, lo mû bagara ti lor ni lo zia na lê ti wâ, lo neka ni si a ga fuku fuku.
Azo ni asara mbeni kota sioni ye. Tongaso, Moïse atene na ambeni koli ti mû a-épée ti ala. Lo tene: ‘A lingbi azo ti sioni so avoro molenge ti bagara ti lor akui.’ Tongaso, akoli ni afâ azo 3 000! Ye so afa na e so a yeke nzoni e voro gi Jéhovah oko, me anzapa ti wataka pëpe.
Exode 32:1-35.
Ahundango tënë
- Na lê ti foto so, azo ayeke sara nyen? Ala sara tongaso ngbanga ti nyen?
- Ngonzo agbu Jéhovah ngbanga ti nyen? Moïse asara nyen tongana lo bâ ye so azo ni ayeke sara so?
- Moïse atene na ambeni koli ni ti sara nyen?
- A lingbi e manda nyen na lege ti mbaï so?
Ambeni hundango tënë
- Diko Exode 32:1-35.
Mbaï so afa na e so Jéhovah ayeke bâ bungbingo vorongo ti wataka na tâ vorongo tongana nyen? (Ex. 32:4-6, 10; 1 aCor. 10:7, 11).
A lingbi aChrétien asara hange na nyen tongana ala yeke soro mbeni ye ti sarango ni, na tapande ti he bia wala ti dodo? (Ex. 32:18, 19; aEph. 5:15, 16; 1 Jean 2:15-17).
Tongana nyen kete mara ti Lévi azia nzoni tapande na ndo ti tënë ti mungo mbage ti ye so ayeke mbilimbili? (Ex. 32:25-28; Ps. 18:26).


text:
Mbage 4: Kozo gbia ti Israël juska na dutingo ngbâa ti azo ti Israël na Babylone
Saül aga kozo gbia ti Israël. Me Jéhovah ake lo, na lo soro David ti ga gbia na place ti lo. E yeke manda ande ye mingi na ndo ti David. Na lâ ti maseka ti lo, David atiri na Goliath, mbeni kota yongoro zo. Na pekoni, David akpe yongoro na tere ti gbia Saül, zo so bê asara lo. Mbeni lâ, Abigaïl, so ayeke pendere wali mingi, akanga lege na lo ti sara mbeni ye ti sioni.
E yeke manda ande nga ye mingi na ndo ti Salomon, molenge ti David, so aga gbia ti Israël na peko ti babâ ti lo. Akozo gbia ota ti Israël akomande ala oko oko kue ngu 40. Na peko ti kuâ ti Salomon, yâ ti Israël akangbi ti ga aroyaume use: royaume ti banga na royaume ti mbongo.
Royaume ti banga ayeke na akete mara 10 ti Israël, na a ninga ngu 257 kozoni si azo ti Assyrie aga afuti ni. Angu 133 na pekoni, a futi nga royaume ti bongo so ayeke na akete mara use ti Israël. Na ngoi ni so, a gue na azo ti Israël na ngbâa na Babylone. Tongaso, MBAGE 4 so asara tënë ti aye so asi na yâ ti angu 510, na aye mingi asi so e yeke bâ ni ande.


text:
42: Lele ti Balaam
LÂ OKO mo mä a tene lele asara tënë? Peut-être mo yeke tene: ‘Ên-ën. Nyama ayeke sara ka tënë pëpe.’ Me Bible asara tënë ti mbeni lele so asara tënë. Zia e bâ ye so asi.
Azo ti Israël aga nduru ti lï na sese ti Canaan awe. Balak, gbia ti Moab, asara mbeto ti azo ti Israël. Tongaso, lo tokua ambeni zo na ndo ti Balaam, mbeni zo so ahinga ndo mingi, ti ga ti deba azo ti Israël. Balak atene na Balaam so ni yeke mû gbâ ti nginza na lo. Tongaso, Balaam amû lele ti lo na lo gue ti bâ Balak.
Jéhovah aye pëpe ti tene Balaam adeba azo ti Lo. Tongaso, lo tokua ange ti lo ti luti na bê ti lege ti kanga lege na Balaam. Ange ni ayeke na mbeni yongoro épée na maboko ti lo. Balaam abâ ange ni pëpe, me lele ti lo abâ ange ni. Lele ni ayeke gi lege ti kpe ange ni, si na nda ni lo lango na sese. Ngonzo asara Balaam mingi, na lo pika lele ti lo na keke.
Na pekoni, Jéhovah asara si Balaam amä tënë so lele ni ayeke tene na lo. Lo tene: ‘Nyen si mbi sara na mo si mo yeke pika mbi tongaso?’
Balaam atene: ‘Mo mû mbi tongana buba zo ti mo! Tâ tongana mbi yeke fade na épée, ka mbi fâ mo.’
Lele ni ahunda lo, atene: ‘Lâ oko mbi sara sioni tongaso na mo awe?’
Balaam atene: ‘Ên-ën.’
Tongaso, Jéhovah asara si Balaam abâ ange so aluti na bê ti lege na épée na maboko. Ange ni atene: ‘Mo pika lele ti mo ngbanga ti nyen? Mbi ga ti kanga lege na mo, ngbanga ti so a lingbi mo gue mo deba azo ti Israël pëpe. Tongana lele ti mo akpe fade mbi pëpe, ka mbi fâ mo awe, me mbi yeke sara ye oko na lele ti mo pëpe.’
Balaam atene: ‘Mbi sara siokpari. Mbi hinga fade pëpe so mo luti na lege.’ Ange ni azi lege na Balaam na lo gue lo bâ Balak. Atâa so kue, lo tara ti deba azo ti Israël fani ota, me ahon ti tene a duti tongaso, Jéhovah asara si Balaam airi tënë nzoni na ndo ti azo ti Israël lege ota.
Nombre 21:21-35; 22:1-40; 23:1-30; 24:1-25.
Ahundango tënë
- Balak ayeke zo wa? Ngbanga ti nyen lo hunda ti tene Balaam aga?
- Ngbanga ti nyen lele ti Balaam alango na sese?
- Lele ni atene nyen na Balaam?
- Mbeni ange atene nyen na Balaam?
- Nyen la asi tongana Balaam atara ti deba azo ti Israël?
Ambeni hundango tënë
- Diko Nombre 21:21-35.
Ngbanga ti nyen Israël ahon na ngangu Sihon, gbia ti azo ti Amori, nga na Og, gbia ti Basan? (Nom. 21:21, 23, 33, 34).
- Diko Nombre 22:1-40.
Nyen la apusu lani Balaam ti tara ti deba azo ti Israël? E lingbi ti manda nyen na lege ti ye so? (Nom. 22:16, 17; aProv. 6:16, 18; 2 Pi. 2:15; Jude 11).
- Diko Nombre 23:1-30.
Atâa so Balaam asara tënë mo bâ mo tene lo yeke voro Jéhovah, tongana nyen asarango ye ti lo afa ti ala ni nde? (Nom. 23:3, 11-14; 1 Sam. 15:22).
- Diko Nombre 24:1-25.
Tongana nyen mbaï ti Bible so asara si e mä na bê mingi na gango tâ tënë ti aye so Jéhovah aleke ti sara? (Nom. 24:10; Es. 54:17).